ITE Satakunnassa

Ei ole kirjaa karvoihin tai tässä tapauksessa kansiin katsominen. Maaseudun Sivistysliiton kustantamaa *ITE Satakunnassa* -teosta (2021) saattaa ensivilkaisulla tulla suotta aliarvioineeksi pehmeän kansipaperin ja kotikutoisen ulkoisen olemuksen vuoksi.

Juuri tämä ilmiasu kuitenkin sopii kirjan aiheelle ja hengelle täydellisesti. Se on silmänisku sisällölle – kova ja kiiltävä kansi ei yhtä ilmeikkäästi kuvastaisikaan kirjan aihetta, satakuntalaista ITE-taidetta. Kun kannen avaa, eteen pelmahtaa laadukas runsaudensarvi moni-ilmeistä, värikästä, outoa, ihmeellistä, eriskummallista, osin pelottavaa ja viihdyttävää taidetta. Kokonaisuutena teos on rautainen tietopaketti ITE-taiteesta ja sen satakuntalaisista tekijöistä.

ITE tulee sanoista *itse tehty elämä*. ITE-taide on suomalaista nykykansantaidetta, itseoppineiden taiteilijoiden ilmaisua, joka kukoistaa ympäri Suomen, odottamattomissakin paikoissa. *ITE Satakunnassa* -teos esittelee Maaseudun Sivistysliiton vuosina 2019–2021 tekemän ITE-taiteen kartoitustyön tuloksia. **Veli Granön** päätoimittama ja **Elina Vuorimiehen** toimittama teos kertoo Satakunnan ITE-taiteesta rikkaasti ja värikkäästi, monesta eri näkökulmasta. Toimituskuntaan kuuluivat **Raija Kallioinen, Helka Ketonen** ja **Lauri Oino**.

Vaikka teos keskittyy satakuntalaiseen ITE-taiteeseen, se on samalla vankka yleisopas ITE-taiteen historiaan, olemukseen ja kirjoon. Teos jakautuu kahteen pääosioon, tutkijoiden teksteihin ja taiteen ja taiteilijoiden esittelyihin. Tutkijoiden puheenvuorot avaavat ITE-taidetta muun muassa yhteisöllisyyden ja taiteen teorian näkökulmista. Taiteilijoiden esittelyt avaavat portteja monenlaisiin tekniikoihin ja ajatuksiin.

Kokonaisuutta leimaa ammattitaitoinen, mutta letkeä ote. Tekstit ovat yhtä aikaa analyyttisia, teräviä ja hauskoja. **Marko Mäkisen** taitto on selkeä ja mukavan vaihteleva. Kuvat saavat tarpeeksi tilaa, ja pitkätkin tekstit pysyvät helposti luettavina ja houkuttelevina. Kuvat ovat korkealaatuisia ja parhaimmillaan häkellyttävän upeita.

Syvällisen kartoitustyön tuloksena syntynyt kirja vastaa sekä tiedonjanoon että toimii leppoisassa selailussa. Se tiivistää hienolla tavalla sen, millaista rikasta taidetta Suomessa tehdään – ja millaista kulttuurityötä maakunnissa tapahtuu.